Covid-19: Opname wys al meer skooldae verlore(Argieffoto: ANA) Selfs meer skooldae het sedert 3 Augustus verlore gegaan omdat skole weens Covid-19-gevalle tydelik hul deure moes sluit. Minder as die helfte van skole het boonop genoeg gesigmaskers, onderwysers of ontsmettingsmiddels om aan die gesondheidsmaatreëls te voldoen wanneer nóg leerders op 24 Augustus terugkeer skool toe. Só wys ŉ meningsopname wat deur verskeie onderwysvakbonde by meer as 7 000 skole landwyd gedoen is. Die opname dui ook op ŉ toenemende tekort aan finansiële hulpbronne aangesien al minder ouers skoolgeld betaal. Volgens dié opname moes altesaam 41% skole wéér teen 11 Augustus sluit weens bevestigde gevalle van die virussiekte onder leerders en onderwysers. Dit in vergelyking met die 10% wat teen 29 Junie daarvoor moes sluit. “Nie net het meer skole die afgelope tyd weens Covid-19-gevalle gesluit nie, die aantal dae wat skole moes sluit het ook toegeneem,” het die opname bevind. Teen 11 Augustus het 44% van die skole aangedui dat hulle meer as vyf dae lank weens virusgevalle moes sluit. Net 2% het glad nie nodig gehad om bedrywighede op te skort nie. Volgens die verslag is leerderbywoning nasionaal ook swak. Byna ŉ derde van die skole sê meer as 35% van die leerders wat na verwagting skool sou bywoon, was afwesig en ŉ verdere 15% van skole het gesê tussen 21% en 25% van leerders is afwesig. Nasionaal het 12% van die skole aangedui meer as 11% van die onderwysers is afwesig weens onderliggende siektetoestande. Die vakbonde sê dié syfers het ŉ negatiewe uitwerking op onderrig en klastyd. Sedert ŉ soortgelyke studie aan die einde van Junie gedoen is, het die betrokke opname bevind daar was minstens ŉ verbetering in skole se vermoë om siftingstoetse onder leerders en personeel te doen en die vraelys oor Covid-19-simptome te voltooi. Nasionaal het 97% van die skole aangedui hulle is gereed om siftingstoetse te doen. (Foto: Maroela Media) Landwyd het 77% van die skole aangedui genoeg maskers is vantevore voorsien sodat elke leerder en personeellid toegang tot minstens twee maskers elk het. Wanneer selfs meer leerders op 24 Augustus terugkeer, gaan minder as die helfte van skole egter voldoende maskers hê. In net vyf provinsies het meer as 80% van die skole die nodige materiaal ontvang om oppervlakke etlike kere per dag mee te ontsmet en agt provinsies het lae gereedheid om dít te doen wanneer nog grade oor net minder as twee weke terugkeer skool toe. Dit is vir skole ŉ uitdaging om voldoende beplanning te doen vir grade wat terugkeer en voorbereiding vir studies wat tuis gedoen moet word, is volgens die meningsopname veral ŉ uitdaging. Dit is vir talle skole ook moeilik om weens beperkte ruimte en die beskikbaarheid van onderwysers ŉ rooster op te stel sodat sosiale afstandhandhawing ten alle tye gehandhaaf kan word. Meer as die helfte van die skole gebruik ŉ rooster waar ŉ leerder een week onderrig by die skool ontvang en een week tuis bly en 15% van die skole werk op ŉ tweeweeklikse stelsel. Soveel as 6% van die skole kon weens ŉ gebrek aan onderwysers geen rooster opstel nie. Huiswerk bly ook ŉ kopseer. Net 51% van die skole het werk huis toe gestuur sodat leerders dit daar kon voltooi en in net 40% van die gevalle het leerders meer as die helfte van dié huiswerk voltooi. (Argieffoto: Facebook) Wat die matriekeksamen betref het altesaam 62% van die skole wat gr. 12 aanbied aangedui hulle gaan die leerplan afhandel voor die eindeksamen begin. ŉ Kwart van die skole was onseker of hulle die leerplan betyds gaan afhandel en 14% van die skole het gesê hulle gaan nié die leerplan kan afhandel nie. Sommige van die grootste uitdagings wat skole moet pak is die hantering van angstigheid – onder ouers én onderwysers – die hoë administratiewe las wat deesdae op personeel geplaas word, maar veral ook die hoë getal leerders met wie die skool heeltemal kontak verloor het sedert die afsonderingstydperk begin het. Altesaam 31% van die skole het aangedui dat hulle staatmaak op skoolgeld en waar skole wél staatmaak op skoolgeld, betaal net 21% van die ouers in hierdie stadium die geld. Meer as die helfte van die skole kon weens skoolgeld wat weerhou word nie hul munisipale rekeninge vereffen nie, 44% kon nie leermateriaal druk nie, 58% kon nie administratiewe personeel betaal nie, 47% van die skole kon nie veiligheidsbeamptes bekostig nie en 68% van die skole kon nie onderwysers betaal nie.